**Informatīvais ziņojums**

**“Latvijas nostāja Eiropas Savienības Transporta, telekomunikāciju un enerģētikas ministru padomē 2021. gada 3. jūnijā”**

2021. gada 3. jūnijā notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme, kuras darba kārtībā ir iekļauti šādi Satiksmes ministrijas kompetencē esoši jautājumi:

1. **Grozītais priekšlikums Eiropas Parlamenta un Padomes regulai par Eiropas vienotās gaisa telpas īstenošanu (pārstrādāta redakcija) un priekšlikums par Eiropas Parlamenta un Padomes regulas priekšlikumu par grozījumiem regulā (ES) 2018/1139 par Eiropas Aviācijas drošības aģentūras kapacitāti pildīt Vienoto Eiropas debesu Darbības izvērtēšanas iestādes pienākumus – vispārējā pieeja** *(nacionālā pozīcija netiek izstrādāta, pozīcija Nr.1 apstiprināta 2020. gada 17.novembra Ministru kabineta un 2020. gada 4. decembra Saeimas Eiropas lietu komisijas sēdē).*

Vienotās Eiropas gaisa telpas (turpmāk – SES) iniciatīvas mērķis ir padarīt efektīvāku SES struktūru un gaisa satiksmes vadības struktūru, reformējot aeronavigācijas pakalpojumu (turpmāk – ANS) sniegšanas nosacījumus. Attiecīgi Eiropas Komisija 2020. gada 22. septembrī nāca klājā ar grozīto priekšlikumu, ņemot vērā transporta ministru ieteikumus un norādes, jo šis priekšlikums netika virzīts Padomē kopš 2014. gada.

Attiecībā uz grozīto priekšlikumu Padomes Aviācijas jautājumu darba grupā tika izteikts pilnīgs atbalsts SES vispārējiem mērķiem, tomēr dalībvalstis ir apšaubījušas dažu ierosināto grozījumu proporcionalitāti un efektivitāti, kā arī to, vai ierosinājumi ņem vērā dalībvalstu suverēnās tiesības un pienākumus savā gaisa telpā. Rezultātā vispārējās pieejas teksta priekšlikums paredz, ka aeronavigācijas pakalpojumu un termināļu gaisa satiksmes pakalpojumu iepirkšanai tirgus apstākļos joprojām ir vajadzīga dalībvalstu atļauja, kā arī aeronavigācijas pakalpojumu sniedzējiem, kas konkurē vai iesaistās aeronavigācijas pakalpojumu sniegšanā vai termināļa gaisa satiksmes pakalpojumu sniegšanā tirgus apstākļos, nav nepieciešams izvietot darbības, kas saistītas ar šiem pakalpojumiem, uzņēmējdarbības struktūrā, kas darbojas neatkarīgi. Tomēr šādu pakalpojumu sniegšanas gadījumā pakalpojumu sniedzējiem jānodrošina kontu nodalīšana un pārredzamība. Vispārējās pieejas priekšlikumā darbības izvērtēšanas iestāde (PRB) saglabā padomdevēja lomu un neuzņemas regulatīvo lomu, kā ieteikts grozītajā priekšlikumā. Turklāt dalībvalstis nav skaidri izteikušās par struktūru, kurā tā būtu jāveido, vai tā būtu jāizveido neatkarīgi u.c. uzlabojumi.

**Ministru padomē ir plānots apstiprināt vispārējo pieeju.**

**Latvija atbalsta vienošanos par vispārējo pieeju, jo sagatavotais kompromiss ir sabalansēts un ietver pieņemamus risinājumus par visiem Latvijai vitāli svarīgiem jautājumiem.**

1. **Priekšlikums Eiropas Parlamenta un Padomes Direktīvai, ar ko groza Direktīvu 2006/1/EK par bez transportlīdzekļa vadītājiem nomātu transportlīdzekļu izmantošanu kravu autopārvadājumiem – vispārējā pieeja** *(izstrādāta nacionālā pozīcija)*

Eiropas Komisija 2017. gada maijā nāca klajā ar priekšlikumu grozījumiem Direktīvai 2006/1/EK par bez transportlīdzekļa vadītājiem nomātu transportlīdzekļu izmantošanu kravu autopārvadājumiem. Priekšlikums ir daļa no Mobilitātes pakotnes I: piekļuve starptautiskajam autopārvadājumu tirgum un ir saistīts ar ierosināto visaptverošu par piekļuvi autopārvadātāja profesijai un piekļuvei autopārvadājumu tirgum noteikumu pārskatīšanu (Regula 1071/2009 un 1072/2009).

Direktīva 2006/1/EK apvieno iepriekšējos noteikumus un paredz minimālu tirgus atvēršanu transportlīdzekļiem, kurus īrē bez vadītājiem kravu autopārvadājumiem starp dalībvalstīm, gan uzņēmumiem, kas reģistrēti to teritorijās, gan uzņēmumiem, kas reģistrēti citās dalībvalsts.

Priekšlikums ir ticis skatīts Padomes Sauszemes transporta jautājumu darba grupas sanāksmēs. Trīs mēģinājumi virzīt priekšlikumu uz sarunām ar Eiropas Parlamentu nebija veiksmīgi, cita starpā tāpēc, ka tas bija cieši saistīts ar citiem Mobilitātes pakotnes I priekšlikumiem, kas tika pieņemti 2020. gada vasarā. Aktīvas Portugāles Prezidentūras rīcības rezultātā, ir izdevies panākt vienošanos, lai nākamās Prezidentūras sāktu sarunas ar Eiropas Parlamentu.

**Ministru padomē ir plānots apstiprināt vispārējo pieeju.**

**Latvija atbalsta vienošanos par vispārējo pieeju**, jo ir panākts Latvijai būtisks nosacījums, ka valstu elektroniskajos reģistros jāietver uzņēmuma rīcībā esošo kā arī citā dalībvalstī īrēto transportlīdzekļu reģistrācijas numuri. Paredzēts, ka ne vēlāk kā 14 mēnešu laikā pēc Direktīvas spēkā stāšanās Eiropas Komisijai jāizstrādā obligātās prasības attiecībā uz datiem, kas jāievada valsts elektroniskajā reģistrā.

1. **Priekšlikums Eiropas Parlamenta un Padomes Direktīvai, ar ko Direktīvu (ES) 2017/2397 groza attiecībā uz pārejas pasākumiem trešās valsts sertifikātu atzīšanai – vispārējā pieeja** *(izstrādāta nacionālā pozīcija).*

Eiropas Komisija 2021. gada 18. februārī nāca klajā ar priekšlikumu grozīt Direktīvas 2017/2397 par profesionālās kvalifikācijas atzīšanu kuģošanā pa iekšzemes ūdensceļiem (turpmāk – Direktīva 2017/2397) pārejas noteikumus, lai tos attiecinātu uz trešās valsts izdotiem kvalifikācijas sertifikātiem, darba uzskaites grāmatiņām un kuģa žurnāliem.

Direktīvas 2017/2397 38. pantā paredzēti pārejas pasākumi attiecībā uz kvalifikācijas sertifikātiem, darba uzskaites grāmatiņām un kuģa žurnāliem, kas izdoti pirms 2022. gada 18.janvāra (*nākamās dienas pēc Direktīvas transponēšanas termiņa beigām*). Attiecīgie dokumenti Eiropas Savienības iekšzemes ūdensceļos, attiecībā uz kuriem tie bija derīgi pirms minētā datuma, paliek derīgi ne ilgāk kā 10 gadus. Tomēr Direktīvā 2017/2397 nav paredzēti nekādi pārejas pasākumi attiecībā uz trešās valsts izdotiem dokumentiem, kurus dalībvalstis pašlaik atzīst vienpusēji vai saskaņā ar saviem starptautiskajiem nolīgumiem. Līdz ar to no 2022. gada 17. janvāra trešās valsts dokumenti Eiropas Savienībā tiks atzīti tikai pēc tam, kad Eiropas Komisija saskaņā ar Direktīvas 10. panta 5. punktu, būs pieņēmusi īstenošanas aktu, ar ko attiecīgās trešās valsts izdotos dokumentus atzīst Eiropas Savienībā.

Priekšlikums ir ticis skatīts Padomes Kuģniecības jautājumu darba grupas sanāksmēs un ir izdevies panākt vienošanos, lai nākamās Prezidentūras sāktu sarunas ar Eiropas Parlamentu.

**Ministru padomē ir plānots apstiprināt vispārējo pieeju.**

 **Latvija atbalsta vienošanos par vispārējo pieeju**, jo priekšlikuma mērķis ir grozīt Direktīvas 2017/2397 pārejas noteikumus, lai tos attiecinātu uz trešās valsts izdotiem kvalifikācijas sertifikātiem, darba uzskaites grāmatiņām un kuģa žurnāliem.

1. **Secinājumi par “Dzelzceļa izvirzīšana ilgtspējīgas un gudras mobilitātes priekšgalā” – apstiprināšana** *(izstrādāta nacionālā pozīcija).*

Ņemot vērā, ka 2021. gads Eiropas Savienībā ir Eiropas dzelzceļa gads, Portugāles Prezidentūra 2021. gada 30. martā organizēja neformālu video formāta Eiropas Savienības Transporta ministru sanāksmi, kas pilnībā tika veltīta diskusijai par dzelzceļa nozari. Šīs sanāksmes mērķis bija izvērtēt dažādās politiskās un operatīvās iniciatīvas, kas tiek veiktas, lai uzlabotu dzelzceļa transporta pakalpojumus un panāktu reālu modālo maiņu, kā arī izvērtēt šī transporta veida nozīmi, ņemot vērā tā izturību pandēmijas laikā un ņemot vērā steidzamu dekarbonizācijas nepieciešamību. Pamatojoties uz ministru diskusijām, kā arī pamatojoties uz transporta ministru dažādām iniciatīvām, Portugāles Prezidentūra sagatavoja Padomes Secinājumus.

Padomes Secinājumos uzsvērts, ka kravu novirzīšana no oglekļa ietilpīgiem transporta veidiem uz dzelzceļu ir visefektīvākais veids, kā dekarbonizēt transportu lielā daļā Eiropas Savienības teritorijas. Virzoties uz modālo maiņu, būs jāstiprina dzelzceļa pievilcība un konkurētspēja, uzlabojot dzelzceļa pakalpojumus, kas pielāgoti klientu prasībām, un efektīvi optimizējot multimodālos risinājumus starp dzelzceļu un citiem transporta veidiem. Dzelzceļa kravu pārvadājumus vēl vairāk veicinās koordinēta jaunu inovāciju ieviešana, it īpaši digitalizācijas un automatizācijas jomā, ja vien to ieviešana no izmaksu un ieguvumu viedokļa veicina dzelzceļa nozares konkurētspējas palielināšanu.

Padomes Secinājumos norādīts, ka ir nepieciešami lieli nozares ieguldījumi starptautiskā tālsatiksmes ritošajā sastāvā. Finansējumu varētu atbalstīt ar garantijām Eiropas Savienības līmenī, lai izmantotu jauninājumus, balstoties uz jaunām tehniskām specifikācijām, palielinātu elastību, drošību un komfortu, kā arī dažādotu pakalpojumu piedāvājumu. Tiek arī atzīts, ka steidzami nepieciešami privātā sektora ieguldījumi.

**Ministru padomē ir plānots apstiprināt Padomes secinājumu tekstu, ko visas dalībvalstis atbalsta.**

 **Latvija atbalsta Padomes secinājumu teksta apstiprināšanu**, jo kopumā tekstā ir identificēti galvenie jautājumi un izaicinājumi, tāpēc būtiska ir tālākā rīcība Eiropas Savienības līmenī.

1. **Komisijas paziņojums Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai; Ilgtspējīgas un Viedas Mobilitātes stratēģija – Eiropas transporta virzība uz nākotni” – Padomes secinājumi, apstiprināšana** *(izstrādāta nacionālā pozīcija).*

Eiropas Komisija 2020. gada 9.decembrī nāca klajā ar Paziņojumu Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai Ilgtspējīgas un Viedas Mobilitātes stratēģija – Eiropas transporta virzība uz nākotni, kas iezīmē tuvākus un tālākus plānus transporta politikas virzībai ceļā uz klimata neitralitāti, kurā Eiropas Komisija paziņojumā ir iezīmējusi vairākus darbības virzienus un pasākumus ilgtspējīgas un viedas mobilitātes stratēģijai Eiropas transporta virzībai uz nākotni saskaņotā veidā ar Zaļā kursa mērķiem.

Ņemot vērā stratēģijas svarīgos mērķus, Portugāles Prezidentūra organizēja vairākas diskusijas Padomes Starpnozaru transporta darba grupas sanāksmēs, kuru mērķis bija Eiropas Komisijai sniegt ieskatu dažādās stratēģijas aptvertajās jomās. Portugāles Prezidentūra nolēma izstrādāt Padomes secinājumus par šo tēmu. Padomes Secinājumos dalībvalstis atzinīgi vērtē, ka Komisija ir nākusi klajā ar ilgtermiņa vīzijas dokumentu, lai transporta sektors kļūtu ilgstpējīgāks, iekļaujošāks, viedāks, drošāks un noturīgāks, vienlaikus mazināot siltumnīcefekta gāzu (SEG) emisijas, t.sk. ar skatu jau uz 2030. gadu. Vienlaikus, ar skatu uz konkrētiem tiesību aktiem, kas tiks izstrādāti paziņojumā ietvertās stratēģijas ietvaros, Komisijai ir jāveic padziļināts vides, ekonomiskais un sociālais izvērtējums dalībvalstu līmenī. SEG emisiju samazinājumam ir jābūt izmaksu efektīvam, lai visas valstis sniegtu savu ieguldījumu, vienlaikus ir jāņem vērā godīgums un solidaritātes principi (SEG emisiju mazināšanas pienākumu sadalē) un dalībvalstu dažādās izejas pozīcijas ceļā uz šiem mērķiem, neļaujot kādai no valstīm iepalikt. Tāpat secinājumos ir uzsvērta nepieciešamība virzīties uz atteikšanos no fosilo degvielu izmantojošajiem transportlīdzekļiem, vienlaikus jautājums skatāms kontekstā ar pieejamo infrastruktūru. Tiek atzīti “piesārņotājs maksā” un “lietotājs maksā” principi, kas arī turpmāk ir jāņem vērā transporta tiesību aktu izstrādē. Tāpat tiek uzvērta inovācija un transporta digitalizācijas loma un transporta konkurētspējas aspekts globālajā vidē.

**2021. gada 3. jūnija Transporta ministru padomē plānots apstiprināt Padomes secinājumus un diskutēt par šādiem Portugāles Prezidentūras sagatavotajiem diskusiju jautājumiem:**

*1. Kuri būtu tie pasākumi, uz kuriem būtu pamatā jākoncentrējas, lai sasniegtu ilgtspējīgākas, viedākas un noturīgākas transporta un mobilitātes sistēmas?*

*2. Ņemot vērā, ka šo mērķu sasniegšanai ir nepieciešami ievērojami resursi (tai skaitā finansiālie), kā labāk var nodrošināt, ka šie resursi efektīvāk tiek novirzīti pārējā uz ilgtspējīgāku, viedāku un noturīgāku transporta un mobilitātes sistēmu?*

**Latvija kopumā atzinīgi vērtē, ka Eiropas Komisija ir izstrādājusi ilgtermiņa vīzijas dokumentu** virzībā uz ilgtspējīgu mobilitāti, kam pēc būtības ir jāpalīdz transporta nozarei un attiecīgajām ekosistēmām, piemēram, ceļošanai un tūrismam, sekmīgāk atgūties no krīzes un kļūt zaļākām, viedākām un noturīgākām. **Latvija kopumā atbalsta Padomes secinājumu apstiprināšanu.** Vienlaikus Latvija uzsver, ka Eiropas Komisijai, ar skatu uz nākotnes regulējumu ir jāņem vērā Padomes secinājumos uzsvērtie aspekti par ietekmes novērtējumu un tā skatījumu katras dalībvalsts līmenī, dažādās dalībvalstu izejas pozīcijas un taisnīgas politikas veidošana, finansējuma jautājumi, paralēli apzinoties, ka transporta sektors ir globāls, kas ir īpaši būtisks aspekts nākotnes regulējuma griezumā.

Attiecībā uz diskusiju jautājumiem, Latvija uzsver, konceptuāli piekrīt, ka mobilitātes zaļināšanai jābūt jaunajai transporta nozares izaugsmes virzītājspēkam, tomēr tai jābūt sabalansētai ar dalībvalstu iespējām un ņemot vērā to atšķirīgo situāciju. Latvija uzskata, ka Eiropas Savienībai, virzībā uz saviem stratēģiskajiem mērķiem ar konkrētiem tiesību aktu projektiem iet virzienā, kas veicina transporta sistēmas efektivitāti, ilgtspēju, vienlaikus nodrošinot augstus drošības standartus, izmantojot iespējas, ko paver digitalizācija un jaunas un inovatīvas pieejas. Vienlaikus, ņemot vērā dalībvalstu atšķirības un dažādos izejas punktus, rodas sarežģījumi un izaicinājumi, kas ir jāvērtē Eiropas Komisijai, uzklausot dalībvalstis, un sniedzot atbalstu.

Latvija uzskata, ka būtisks aspekts ir ES politikas saskaņotība, attiecībā gan uz pieņemtajiem, gan gaidāmajiem likumdošanas priekšlikumiem, īpaši, ja tiem ir ilgtermiņa ietekme, kas vienlaikus paredz ievērojamu investīciju nepieciešamību. Jauniem mērķiem ir jābūt cieši saistītiem ar atbalsta mehānismiem un regulējuma stabilitāti. Kā redzam no COVID-19 krīzes, tad šāds pavērsiens var būtiski mainīt iecerētos investīciju plānus. ES politikas saskaņotība ir minama kontekstā ar t.s. Mobilitātes pakotnes regulējumu par transportlīdzekļu atgriešanas pienākumu, kas ir absolūtā pretrunā ar Zaļā kursa idejām un mērķiem, kas ir pierādīts ar Eiropas Komisijas veikto pētījumu. Šis gadījums pierāda, ka ar vienu regulējošu pasākumu ES veicina SEG emisijas, bet citiem tās plāno mazināt, veidojot nekonsekventu pieeju.

Tāpat Ministru padomē sadaļā “Cita informācija” ir iekļauti sekojoši informatīvie jautājumi:

1. Pašreizējais tiesību akta priekšlikums (publiska apspriešana saskaņā ar Līguma par Eiropas Savienību 16. panta 8. punktu):
	1. Pirmais tiesību aktu kopums mobilitātes jomā Direktīva, ar ko groza Direktīvu 1999/62/EK par eirovinjeti (Direktīva par ceļu lietošanas maksas noteikšanu) – Portugāles Prezidentūras sniegta informācija par pašreizējo stāvokli;
2. C-ITS izbraukuma prezentācijas pasākums Brno – Čehijas Republikas delegācijas sniegta informācija;
3. Iepazīstināšana ar Starptautisko dzelzceļa pasažieru pārvadājumu platformas progresa ziņojumu – Nīderlandes un Austrijas delegāciju sniegta informācija;
4. Iniciatīvas, lai novērstu konteineru pazaudēšanu no kuģiem – Nīderlandes delegācijas sniegta informācija, ko atbalstīja Dānijas delegācija;
5. Gaisa pārvadājumu savienojamība un atgūšanās laikā pēc pandēmijas – Kipras delegācijas sniegta informācija, ko atbalstīja Igaunijas un Grieķijas delegācija;
6. Nākamās prezidentvalsts darba programma – Slovēnijas delegācijas sniegta informācija;
7. Panākt sadarbspējīgu elektronisko kravu informācijas apmaiņas sistēmu Eiropā – kopējās nostājas dokuments, ko atbalsta Igaunijas, Somijas, Ungārijas, Latvijas, Lietuvas un Polijas delegācijas.

Latvijas delegācijas vadītāja 2021. gada 3. jūnija Transporta, telekomunikāciju un enerģētikas ministru padomes sanāksmē būs Latvijas Republikas Pastāvīgās pārstāvniecības Eiropas Savienībā vadītājas vietniece, vēstniece Alise Balode.

Iesniedzējs: Satiksmes ministrs T.Linkaits

Vīzē: Valsts sekretāre I.Stepanova

Evita Nagle

Tel.67028190

evita.nagle@sam.gov.lv